Sara Kuivisto, Wilma Murto, Krista Tervo ja Camilla Richardsson kertovat tylyistä kokemuksistaan Dohassa.

Sara Kuivisto (vas.) ja Camilla Richardsson olivat Suomen joukkueen lehdistötilaisuudessa shortsit jalassa. Kuvassa oikealla oleva Alisa Vainio ja muut suomalaisnaiset käyttivät pitkiä housuja. Pasi Liesimaa

Estejuoksija Camilla Richardsson istuu Suomen joukkueen hotellilla lehdistötilaisuudessa reiden puoliväliin asti ulottuvissa shortseissa.

– Sisällä uskallan olla näissä, samoin treenikentällä ja stadionilla, vaikka kyllähän jotkut tuijottavat tiukasti. Jos menen ulos kadulle juoksemaan, ei voi hotpantseja laittaa jalkaa, kun on niin erilainen kulttuuri. Miehiä olen kyllä nähnyt lyhyemmissä shortseissa. On tämä tasa-arvon kannalta erikoinen maa, Richardsson huokaa.

Suomen suurlähetystöstä Abu Dhabista ilmoitettiin Iltalehdelle, että Dohassa polvet ja olkapäät pitää verhota vaatteilla. Pahimmillaan "vääränlaisesta" vaatetuksesta voi joutua Qatarissa vankilaan.

– Laitoin trikoot aamiaiselle. Jos menen ulos, katson tarkasti, että on pitkät housut, Richardsson kertoo.

"Pahoja mulkaisuja”

Krista Tervo arvioi, ettei Qatarissa toteudu tasa-arvo ”missään määrin”. Pasi Liesimaa

Richardsson ja maileri Sara Kuivisto pitivät torstaina Suomen joukkueen lehdistötilaisuudessa maajoukkueen hotellilla shortseja. Wilma Murto, Krista Tervo, Alisa Vainio, Anne-Mari Hyryläinen ja Ella Junnila olivat sujauttaneet pitkät housut jalkaan.

– Hotellin sisässä voi olla niin kuin tykkää ja uima-altaalla voi olla bikinit päällä. Pitää käyttää omaa harkintaa, kun menee ulos juoksemaan. Oon huomannut, kun olen lyhyet sortsit päällä juossut, niin saa pahoja mulkaisuja. Mutta ei sitä voi pitkissä housuissa paahteessa juosta, Kuivisto sanoo.

”Rikostapauksissa sovelletaan tietyissä tapauksissa islamilaista sharia-lakia. Sharia-laissa rikoksiksi luetaan muun muassa alkoholin käyttö, aviorikos (avioliiton ulkopuoliset suhteet) ja homoseksuaalisuus”, lukee Ulkoministeriön matkustustiedotteessa.

– Huomaa, että naisena on kiellettyä olla vieraan miehen kanssa samassa tilassa. Jos joutuu hissiin kahdestaan jonkun miehen kanssa, niin ne ovat todella vaivaantuneita. Ja hirveästi ne katsoo, miten tuolla on tuollaiset kuteet, Kuivisto kertoo.

Moukarinheittäjä Tervo on huomannut, että miesten elintila Qatarissa on erilainen kuin naisilla.

– Ei miesten vaatetusta, kuten shortseja, samalla lailla kytätä kuin naisten. Nykyään tasa-arvo on tietenkin tärkeä asia. Täällä ei ole missään määrin tasa-arvoista, Tervo kommentoi.

Kotimaa kunniaan

Wilma Murto on oppinut maailmalla arvostamaan kotimaata. Pasi Liesimaa

Wilma Murto kertoo esimerkin qatarilaisesta toimintakulttuurista.

Hän saapui maahan Dohan lentoasemalle yhdessä korkeushyppääjä Junnilan ja tämän valmentajan Jouko Kilven kanssa.

– Minulta ja Ellalta ei kukaan kysynyt mitään, vaan Joukolta kysyttiin meidän viisumeista. Eli kaikki keskustelu ohjattiin seurueen miespuoliselle henkilölle, Murto hämmästelee.

Seiväshyppääjä on kiertänyt paljon kansainvälisissä kilpailuissa ja treenimatkoilla maailmalla.

– Olen kiitollinen siitä, miten hyvin Suomessa on asiat. On sitten ihan kiva lähteä täältä aikanaan kotiin.

Kotimaan arvostus on kasvanut maailmalla.

– On nähnyt kaikkea, joten tiedän, miten siistiä on asua Suomessa. Aika paljon särähtää korvaan, kun joku isolla äänellä kritisoi Suomea. Tietysti kaikissa maissa on asioita, jotka voisi olla paremmin, koska eihän kaikki ole täydellistä. Mutta Suomessa lähtökohtaisesti asiat ovat niin hyvin, ettei kehtaa valittaa, kun on nähnyt tällaisia paikkoja kuin tämä, Murto alleviivaa.